| Taï Forest virus (TAFV) |
| --- |
|  |
| Clasificación científica |
| 

|  |  |
| --- | --- |
| Grupo: | V (Virus ARN monocatenario negativo) |
| Orde: | *Mononegavirales* |
| Familia: | *Filoviridae* |
| Xénero: | *Ebolavirus* |
| Especie: | *Taï Forest ebolavirus* |

 |
| Virus membros (Abreviación) |
| Taï Forest virus (TAFV) |

O **virus Taï Forest** ou virus Bosque Taï (Taï Forest virus, **TAFV**) é un ebolavirus pertencente á especie ***Ebolavirus Taï Forest*** (*Taï Forest ebolavirus*) clasificado no xénero *Ebolavirus*, familia *Filoviridae*, orde *Mononegavirales*. O TAFV é o único "virus" incluído nesa "especie". Está emparentado co máis común e coñecido virus Ebola (EBOV), e igual ca el pode producir unha febre hemorráxica viral que afecta a primates. O TAFV considérase un axente selecto, un patóxeno do grupo de risco 4 da Organización Mundial da Saúde que require un nivel de bioseguridade 4, un patóxeno prioritario de categoría A dos Institutos Nacionais da Saúde/Instituto Nacional da Alerxia e Enfermidades Infecciosas dos Estados Unidos, un axente de bioterrorismo de categoría A dos CDC dos Estados Unidos, e está na lista de axentes biolóxicos para o control da exportación do grupo Australia.

O virus describiuse en 1995 como unha "cepa" do virus Ebola e o seu nome procede do *Parque Nacional de Taï* en Costa do Marfil, onde foi descuberto.

Designacións previas
--------------------

Inicialmente o virus Taï Forest foi introducido como unha nova "cepa" do virus Ebola en 1995. En 2000, recibiu o nome de Cote d'Ivoire Ebola virus [sic] (Côte d'Ivoire é o nome oficial de Costa do Marfil), e en 2002 o nome cambiouse a Cote d'Ivoire ebolavirus [sic] (en ambos os casos escribindo sen acento "Côte"). Outros nomes que circularon na literatura foron os correctamente ortografados Côte d'Ivoire Ebola virus e Côte d'Ivoire ebolavirus, e o termo informal Costa do Marfil Ebola virus e Costa do Marfil ebolavirus (en inglés Ivory Coast ebolavirus). As abreviacións iniciais que se usaron para este virus foron EBOV-CI (para Ebola virus Cote d'Ivoire ou Ebola virus Côte d'Ivoire), EBOV-IC (para Ebola virus Ivory Coast), ICEBOV (para Ivory Coast Ebola virus ou Ivory Coast ebolavirus) e máis recentemente CIEBOV (para Cote d'Ivoire Ebola virus, Côte d'Ivoire Ebola virus, Cote d'Ivoire ebolavirus ou Côte d'Ivoire ebolavirus). O virus recibiu a súa actual designación en 2010, que é Taï Forest virus (virus Taï Forest ou Bosque Taï) coa abreviación oficial TAFV.

Segundo as regras de nomenclatura do ICTV o nome do "virus" non se escribe con cursiva, pero o da "especie" si.

Criterios de inclusión na especie e no virus
--------------------------------------------

Un ebolavirus é da especie ***Taï Forest ebolavirus*** se cumpre os seguintes criterios:

* É endémico de Costa do Marfil.
* Ten un xenoma con tres solapamentos xénicos (VP35/VP40, GP/VP30, VP24/L).
* Ten unha secuencia xenómica diferente do virus Ebola en ≥30% pero diferente do virus Taï Forest en <30%.

Un virus da especie *Taï Forest ebolavirus* é ademais un **virus Taï Forest** (TAFV) se o seu xenoma diverxe do do prototipo Taï Forest virus, Taï Forest virus variante Côte d'Ivoire (TAFV/CI), en ≤10% a nivel de nucleótidos.

Enfermidade
-----------

*Artigo principal**:* enfermidade do virus Ebola.
O TAFV é un dos catro ebolavirus que causa a enfermidade do virus Ebola, tamén chamada febre hemorráxica do Ebola en humanos, aínda que afectou principalmente a chimpancés. O TAFV apareceu por primeira e ata agora única vez en 1994 orixinando un gromo de febre hemorráxica epizoótica entre os chimpancés occidentais (*Pan troglodytes verus*) que vivían nos bosques do Parque Nacional Taï de Costa do Marfil. Morreron moitos chimpancés, e moitos deron positivo para a infección dun ebolavirus distinto dos que xa se coñecían. Unha científica suíza que realizaou alí as necropsias dos chimpancés contraeu tamén o TAFV (único caso humano). Desenvolveu síntomas similares aos do dengue unha semana despois de facer as necropsias e foi evacuada a Suíza, onde se recuperou (o hospital deuna de alta en só dúas semanas e recuperouse totalmente en seis semanas).

Gromos de enfermidade do virus Ebola debidas ao virus Taï Forest (TAFV)| **Ano** | **Localización xeográfica** | **Casos humanos/mortes (taxa de mortalidade)** |
| 1994 | Parque Nacional Taï, Costa do Marfil; Suíza | 1/0 (0%) |

Ecoloxía
--------

Non se coñece con seguridade o hóspede reservorio do TAFV, pero sospéitase que poden ser morcegos, igual que ocorre con outros filovirus.
Os morcegos pasarían os virus a outros monos, e probablemente os chimpancés se contaxiaron ao depredar monos colobos infectados.

Bioloxía molecular
------------------

O TAFV está practicamente sen caracterizar a nivel molecular, mais crese que as súas características xenéticas e as súas proteínas son similares ás do, mellor coñecido, virus Ebola (EBOV). A súa secuencia e organización xenómica e a conservación de marcos abertos de lectura son similares aos dos outros ebolavirus.

Notas
-----

1. 1 2  le Guenno, B.; Formenty, P.; Wyers, M.; Gounon, P.; Walker, F.; Boesch, C. (1995). "Isolation and partial characterisation of a new strain of Ebola virus". *Lancet* **345** (8960): 1271–4. PMID 7746057. doi:10.1016/S0140-6736(95)90925-7.
2. 1 2 3  Kuhn, Jens H.; Becker, Stephan; Ebihara, Hideki; Geisbert, Thomas W.; Johnson, Karl M.; Kawaoka, Yoshihiro; Lipkin, W. Ian; Negredo, Ana I; et al. (2010). "Proposal for a revised taxonomy of the family Filoviridae: Classification, names of taxa and viruses, and virus abbreviations". *Archives of Virology* **155** (12): 2083–103. PMC 3074192. PMID 21046175. doi:10.1007/s00705-010-0814-x.
3. ↑  Netesov, S. V.; Feldmann, H.; Jahrling, P. B.; Klenk, H. D.; Sanchez, A. (2000). "Family Filoviridae". En van Regenmortel, M. H. V.; Fauquet, C. M.; Bishop, D. H. L.; Carstens, E. B.; Estes, M. K.; Lemon, S. M.; Maniloff, J.; Mayo, M. A.; McGeoch, D. J.; Pringle, C. R.; Wickner, R. B. *Virus Taxonomy—Seventh Report of the International Committee on Taxonomy of Viruses*. San Diego, USA: Academic Press. pp. 539–48. ISBN 0-12-370200-3.
4. ↑  Pringle, C. R. (1998). "Virus taxonomy-San Diego 1998". *Archives of Virology* **143** (7): 1449–59. PMID 9742051. doi:10.1007/s007050050389.
5. ↑  Feldmann, H.; Geisbert, T. W.; Jahrling, P. B.; Klenk, H.-D.; Netesov, S. V.; Peters, C. J.; Sanchez, A.; Swanepoel, R.; Volchkov, V. E. (2005). "Family Filoviridae". En Fauquet, C. M.; Mayo, M. A.; Maniloff, J.; Desselberger, U.; Ball, L. A. *Virus Taxonomy—Eighth Report of the International Committee on Taxonomy of Viruses*. San Diego, USA: Elsevier/Academic Press. pp. 645–653. ISBN 0-12-370200-3.
6. ↑  Mayo, M. A. (2002). "ICTV at the Paris ICV: results of the plenary session and the binomial ballot". *Archives of Virology* **147** (11): 2254–60. doi:10.1007/s007050200052.
7. ↑  { Towner, J. S.; Amman, B. R.; Sealy, T. K.; Carroll, S. A. R.; Comer, J. A.; Kemp, A.; Swanepoel, R.; Paddock, C. D.; Balinandi, S.; Khristova, M. L.; Formenty, P. B.; Albarino, C. G.; Miller, D. M.; Reed, Z. D.; Kayiwa, J. T.; Mills, J. N.; Cannon, D. L.; Greer, P. W.; Byaruhanga, E.; Farnon, E. C.; Atimnedi, P.; Okware, S.; Katongole-Mbidde, E.; Downing, R.; Tappero, J. W.; Zaki, S. R.; Ksiazek, T. G.; Nichol, S. T.; Rollin, P. E. (2009). "Isolation of Genetically Diverse Marburg Viruses from Egyptian Fruit Bats". In Fouchier, Ron A. M. PLoS Pathogens 5 (7): e1000536. doi:10.1371/journal.ppat.1000536. PMC 2713404. PMID 19649327.
8. ↑  Leroy, E. M.; Kumulungui, B.; Pourrut, X.; Rouquet, P.; Hassanin, A.; Yaba, P.; Délicat, A.; Paweska, J. T.; Gonzalez, J. P.; Swanepoel, R. (2005). "Fruit bats as reservoirs of Ebola virus". Nature 438 (7068): 575–576. Bibcode:2005Natur.438..575L. doi:10.1038/438575a. PMID 16319873.

Véxase tamén
------------

### Ligazóns externas

* Ficheiros e discusións do ICTVArquivado 07 de outubro de 2011 en Wayback Machine.

|  |  |
| --- | --- |
| Identificadores taxonómicos | 
* IRMNG: 11460930
* NCBI: 186541

 |